It-tielet diskors ta' Elifaż Wieġbu Elifaż it-Temani: "Jista' l-bniedem jiswa lil Alla? Jiswielu għallinqas l-għaref? X'se żżidlu 'l Xaddaj bil-ħajja tajba tiegħek? X'se jdaħħal Alla minn imġibtek bla tebgħa? Jewwilla għat-tjieba tiegħek li Hu jċanfrek u jġibek għall-ħaqq tiegħu? Mhux għax kbira hi ħżunitek, u ħtijietek ma ssibx tarfhom? Int ħadt ir-rahan lil ħutek għal xejn b'xejn, u neżżajt għerja lill-imċerċrin. Int ċħadt l-ilma lill-għajjenin u ma tmajtx lill-imġewħin. Int għax tiflaħ ksibt l-art, u tgħammar fiha b'rasek merfugħa. Int bgħatt ir-romol b'idejhom vojta, u sħaqt dirgħajn l-iltiema. Għalhekk tara nases madwarek, u biża' li jaħkmek għal għarrieda. Jew kont taħseb li ma tarax id-dlam, u li ma jgħerrqikx l-għargħar? Mhuwiex Alla l-Ogħla tas-sema, u jara ras il-kwiekeb li huma fl-għoli? U int tiġi tgħid: 'X'jaf Alla? Kif jista' jiġġudika b'dak is-sħab iswed? Jgħattih is-sħab u ma jħallihx jara, fuq il-ħnejja tas-sema Hu jimxi.' Trid int taqbad it-triq il-mudlama, li għaddew minnha n-nies il-ħżiena, nies li nħatfu qabel żmienhom, meta xmara ġarrfet is-sisien tagħhom? Dawn qalu 'l Alla: 'Ħallina bi kwietna; x'jista' jagħmel Xaddaj għalina?' Iżda kien Hu li mela bil-ġid lil djarhom, għad li ħsieb il-ħżiena mbiegħed minnu. Jaraw dan il-ġusti u jifirħu, dawk ta' bla ħtija jiddieħku u jgħidu: 'Ġie fix-xejn il-kobor tagħhom, u l-ġid tagħhom belgħu n-nar.' Erġa' lejn Alla, agħmel ħbieb miegħu, u mbagħad ikollok riżq tajjeb. Ilqa' t-tagħlim ħiereġ minn fommu, u aħżen ġo qalbek kliemu. Jekk iddur lejn Xaddaj terġa' tintrafa'; jekk tbiegħed minn darek id-dnewwa, jekk tarmi fit-trab id-deheb tiegħek, u qalb iċ-ċagħak tal-wied id-deheb fin tiegħek, ikun Xaddaj id-deheb tiegħek, u l-ħażniet tal-fidda tiegħek. Issib f'Xaddaj l-għaxqa tiegħek u lejn Alla int terfa' wiċċek. Xħin titolbu Hu jagħtik widen, u int troddlu l-wegħdiet tiegħek. Kulma trid tagħmel jirnexxilek, għax jiddi d-dawl fuq mogħdijietek. Jekk ibaxxuk, għid: 'Jiġi l-qawmien,' għax jingħata l-għajnuna min ibaxxi rasu. Alla jeħles lil kull min hu bla ħtija, u int tinħeles għas-safa ta' jdejk."